Heger, Eduard, poslanec NR SR (2018-09-14):
Nechcem tu naťahovať, kolegovia, ale naozaj, keď teda ste tak veľmi silno ostali rozčarovaní, tak je dôležité sa k tomu vrátiť. Kolega Bernaťák odišiel, no škoda, ale dobre, však jeho oblasť je právnik, takže tam nevidím to až taký problém keď je rozčarovaný pri princípoch daní. Tuto, že je kolega z finančného výboru, tak to je už trošku, to už trošku zaujímavejšie, takže treba si na to zobrať trochu čas. My hovoríme o znižovaní daní a odvodov často, áno, pravica, ale daní a odvodov. Prečo hovoríme o znižovaní daní a odvodov? Tu o DPH, pred chvíľočkou ste počuli viacerých kolegov z pravice, ktorí hovorili o tom, že to prináša chaos, ak je to nesystémové. Ale daní a odvodov, hovoríme o dani z príjmov a odvodov, pretože tie majú dopad na hospodárenie samotnej firmy. Firmy dnes, ktoré podnikajú teda v podnikateľskom prostredí na Slovensku, majú enormné množstvo regulácií. O tom sme už hovorili. S týmto sa nerobí nič. Keď sa bavíte s hoteliermi a s prevádzkovateľmi malých zariadení – a čo ste urobili? – tak určite muselo odznieť, že majú mnoho regulácií, ktoré sú problémom, kde vynakladajú peniaze, ktoré ich stoja peňažné prostriedky, stoja ich nemalé peňažné prostriedky. Toto sú tie bariéry. Kolega Bernaťák sa vrátil, ďakujem. Čiže toto sú tie bariéry, ktoré treba odbúravať, toto sú tie polená pod nohami, ktoré im pomôžu v rozvoji cestovného ruchu. Pretože tak ako som hovoril, ako to tu odznelo aj vo faktických poznámkach, ak znížime nejakej skupine DPH a iných to nepostihne, tak vytvárame nerovnováhu. Princíp nerovnováhy, ten nikdy nemôže byť dobrý. A ja úplne súhlasím s vami, áno, my hnutie Obyčajných ľudí sa snažíme pomáhať hlavne tým najslabším a tým, ktorí si nevedia sami pomôcť. Čiže ak hovoríme o štvorhviezdičkových hoteloch, že aj oni pocítia. Áno, určite sa poteší aj človek, ktorý zarába 5-tisíc euro, že pôjde do hotela, ktorý stojí 300 eur noc, že to bude 260. Určite sa poteší, jasné. Alebo bude to stáť namiesto 180, ja neviem, 160 alebo podobne. Určite sa potešia, každý sa poteší aj dvadsiatim eurám alebo desiatim. Ale my sa bavíme, tuto sú ľudia, ktorí žijú z minimálnych miezd, dosť veľa ich je, 650-tisíc ľudí je na hranici chudoby. A ja hovorím o tom, že títo ľudia sa ani na dovolenku nedostanú, a ak sa aj dostanú, tí, povedzme, s tým stredným, nižším príjmom, tak je možné, že to vôbec nepocítia, lebo pôjdu do penziónov alebo do ubytovní, ktoré sú sezóne a ktoré nie sú platcami DPH, a oni to nepocítia. Čiže ja nehovorím, že teraz neznižujme ceny, nerobme, ale hovorím, robme to naozaj premyslene. A tento návrh zákona je ako keby, naozaj vyzerá, že je šitý horúcou ihlou. Vy to hneď hádžete do toho, ani doprava, ani doľava, ani doprava, zovšeobecňujete a prilepujete nám niečo, čo sme nepovedali, čo som ani ja nepovedal, a nepočul som to ani od svojich kolegov z opozície. Takže aby sme trošku vážili slová. Keď ja sa snažím naozaj veľmi korektne komunikovať a dávať si pozor, aby som neposúval tú hranicu tej komunikácie a len vás neonálepkoval, tak poprosím aj spätne, keď reagujete na moje vystúpenia, aby ste dodržali túto istú korektnosť. Takže pri tých, a to si povedzme na rovinu, toto, rozumieme sa tomuto, že tí, ktorí nie sú platcami DPH, tak či tá dépeháčka klesne alebo neklesne, ich sa to nedotkne. Sami ste to vlastne potvrdili. To znamená, že ak zvýšim, ak majú tu nejaké ceny hotely, ktoré sú platcami DPH, a im týmto zásahom pomôžem znížiť cenu a týmto nepomôžem, tak som diskriminoval týchto. Nie? Či už ani toto sa nechápeme? Nediskriminoval som tých, ktorým nepomôžem nejakým zásahom štátnym znížiť cenu? To je práve to, čo hovorím. Čiže ľudia, ktorí chodia do ubytovní, ktoré sú lacnejšie, tým toto opatrenie nijako nepomôže. Ich sa to nedotkne, dotkne sa to tých, ktorí chodia do zariadení, ktoré majú, sú platcami DPH. Obsadenosť. Je veľmi dôležité, aby sme sa bavili o obsadenosti. Včera to odznelo. Je obsadenosť ročná a potom je obsadenosť konkrétne po mesiacoch. A naozaj hovoríte, vy ste to použili ako argument, že však snažíme sa, aby sa tá obsadenosť zvyšovala, aby tí ľudia viacej mohli chodiť na dovolenky. Ale keď si pozriete leto a pozriete si jednotlivé ubytovacie zariadenia, tak vidíte, kde je tá obsadenosť. Ale ľudia chodia primárne na dovolenky vtedy, keď majú čas. To sú zima, jarné prázdniny, letné prázdniny, leto, možno nejaké dni, keď majú voľno. A teraz akože snažiť sa zvýšiť obsadenosť, alebo povedať, že my zvýšime tým obsadenosť len preto, že dáme takého opatrenie? Však uvidíme, uvidíme, ja som sám zvedavý, aký to bude mať, aký to bude mať dopad. Ja som načrtol viacero scenárov. Čas ukáže, ktorý z tých scenárov bude. Akože teraz hádzať to, áno, lebo vy ste len opozícia, vy tu len kritizujete. A potom, však kľudne povedzte si, kolegovia, ak si myslíte, že toto je nejaký argument. Ja sa tu naozaj snažím rozprávať o jednotlivých alternatívach a scenároch, predkladám vám ich, či ste nad nimi uvažovali, a vy tu začnete rozprávať o tom, že s nami sa nedá ani doľava, ani doprava. Myslím si, že to je akože chabý argument na takúto diskusiu. Takže o cudzincoch. Áno, chceme lákať cudzincov. Prosím vás pekne, kde je Slovenská agentúra cestovného ruchu? Chcete lákať cudzincov? Tak ju zriaďte, tak ju zriaďte! Pozrite sa na to, ako fungujú na jednotlivých z Číny. Viete, koľko máme my zástupcov Slovenska pre cestovný ruch v Číne? Nula. Pre obchod, nula. Koľko tam majú Česi? Troch, štyroch pracovníkov, ak nie aj ďalších. Iné krajiny tam majú 20, 30, pretože pochopili, že odtiaľ prichádza, odtiaľ prichádza... Aha, pardon, som myslel, že to je pán predseda. Že odtiaľ prichádzajú, odtiaľ prichádza biznis. My toto míňame. Takže áno, ja som za to, poďme lákať, však to som včera povedal aj pri tom, pri tých cestovných poukážkach. Určite potrebujeme prilákať zahraničných. Nezakrývajme si predtým oči. Ale vy ste koaličná strana, vy ste strana v koalícii, vy môžete urobiť omnoho viac ako dva lacné zákony sem podať. To si môže dovoliť opozícia, ktorá nemá za sebou aparáty. Ale vy máte za sebou aparáty. Takže na to vás vyzývam. Cestovný ruch, záleží nám na tom. Včera to jasne odznelo. Aj mne záleží na tom, aby Slovensko, ktoré má krásny potenciál, aby bol využitý, aby boli zrenovované, infraštruktúra. To sme včera povedali. Aby bola odbúraná zbytočná regulácia, na ktorú sa už dlho nikto nepozrel, a neodbúravajú, nebaví sa s tými malými podnikateľmi, lebo tí zápasia. Veľké hotely si vždy pomôžu, lebo sú to veľkí hráči. Ale tí malí, kto sa postará o tých malých, kto vypočuje tých malých, kto vypočuje tých malých, kto im pomôže? A to je to, o čom hovorím. Takže, kolegovia, aby sme sa rozumeli, ako fakt bavme sa vecne, prosím vás. Dobre, to asi stačí. Ďakujem veľmi pekne.